

VLADA REPUBLIKE HRVATSKE

Zagreb, 30. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa razvoja zelene infrastrukture u urbanim područjima za razdoblje od 2021. do 2030. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16 i 116/18) i članka 47.c Zakona o gradnji („Narodne novine“, br. 153/13, 20/17, 39/19 i 125/19), Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. godine donijela

O D L U K U

**o donošenju Programa razvoja zelene infrastrukture u urbanim područjima za razdoblje od 2021. do 2030. godine**

**I.**

Donosi se Program razvoja zelene infrastrukture u urbanim područjima za razdoblje od 2021. do 2030. godine u tekstu koji je Vladi Republike Hrvatske dostavilo Ministarstvo prostornoga uređenja, graditeljstva i državne imovine dopisom KLASA: 360-01/21-16/2, URBROJ: 531-05-2-21-19 od 3. prosinca 2021.

**II.**

Sufinanciranje i provedba Programa iz točke I. ove Odluke osigurat će se iz sredstava europskih strukturnih i investicijskih fondova za novo financijsko razdoblje 2021.-2027. godine, iz Mehanizma za oporavak i otpornost putem Nacionalnog plana oporavka i otpornosti 2021.-2026. te iz sredstava različitih financijskih institucija i vlastitih učešća korisnika.

**III.**

Zadužuje se Ministarstvo prostornoga uređenja, graditeljstva i državne imovine da Program iz točke I. ove Odluke objavi na svojim mrežnim stranicama.

**IV.**

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Izrada Programa razvoja zelene infrastrukture u urbanim područjima za razdoblje 2021. do 2030. godine (u daljnjem tekstu: Program razvoja ZI) propisana je člankom 47.c Zakona o gradnji („Narodne novine“, broj 153/13, 20/17, 39/19 i 125/19), a doprinosi provedbi Strategije prostornog razvoja Republike Hrvatske („Narodne novine“, broj 106/17), temeljnog državnog dokumenta za usmjeravanje razvoja u prostoru te postizanju strateškog cilja Ekološka i energetska tranzicija za klimatsku neutralnost u razvojnom smjeru Zelena i digitalna tranzicija Nacionalne razvojne strategije Republike Hrvatske do 2030. godine („Narodne novine“, broj 13/2021).

Provedba Programa razvoja ZI sufinancirati će se iz europskih strukturnih i investicijskih fondova u novom financijskom razdoblju 2021. - 2027. godine i iz Mehanizma za oporavak i otpornost putem Nacionalnog plana oporavka i otpornosti 2021.-2026., u svrhu postizanja ciljeva te realizaciju mjera, aktivnosti i projekata predviđenih Programom.

Program razvoja ZI ima brojne, mjerljive koristi za društvo u cjelini – gospodarske, društvene i okolišne, koje čine tri stupa održivog razvoja, a najznačajniji očekivani učinci njegove provedbe su:

* poticanje zelenih investicija
* otvaranje novih radnih mjesta i osnivanje novih tvrtki za potrebe izgradnje i održavanja zelene infrastrukture te proizvodnju i prodaju građevinskih i bioloških materijala
* ostvarivanje ušteda u potrošnji energije uz smanjenje izdataka građana za energiju
* smanjenje efekta toplinskih otoka i temperature u gradovima
* prilagođavanje klimatskim promjenama kao i ublažavanje posljedice tih promjena
* smanjenje emisije stakleničkih plinova te očuvanje i obnavljanje kvalitete zraka, vode i tla
* poboljšanje kvalitete urbanih područja preobrazbom napuštenih, nedovoljno korištenih i zapuštenih zemljišta
* poboljšanje kvaliteta života i uvjeta stanovanja u gradovima
* poboljšanje zdravlja ljudi i smanjenje ulaganja za liječenje bolesti
* proizvodnja hrane u urbanim vrtovima, staklenicima i zimskim vrtovima
* poboljšanje stanja i povećanje tržišne vrijednosti nekretnina
* poboljšanje kvalitete prostora i zgrada društvenog standarda
* povećanje svijesti o važnosti zelene infrastrukture.

Provedbom Programa razvoja ZI Vlada Republike Hrvatske potiče investicije koje imaju pozitivan učinak na državni proračun.

Slijedom navedenog, ovom Odlukom Vlada Republike Hrvatske donosi Program razvoja zelene infrastrukture u urbanim područjima za razdoblje 2021. do 2030. godine koji je izradilo Ministarstvo prostornoga uređenja, graditeljstva i državne imovine.